ล่อใจซื้อประกันส่งออก
เอ็กซิมแบงก์ บุกบริการประกันการส่งออกช่วยเอสเอ็มอีไม่เคลมได้โบนัส
15 ก.พ. 2556

เอ็กซิมแบงก์ บุกบริการประกันการส่งออกช่วยเอสเอ็มอีไม่เคลมได้โบนัส 
นายคนิสร์ สุคนธมาน กรรมการผู้จัดการ ธนาคารเพื่อการส่งออกและนำเข้าแห่งประเทศไทย (เอ็กซิมแบงก์) เปิดเผยว่า ธนาคารได้ขยายบริการประกันการส่งออกให้แก่ผู้ส่งออกทั้งในตลาดการค้าเดิมและบุกตลาดใหม่ โดยเฉพาะผู้ส่งออกเอสเอ็มอีที่มียอดการส่งออกปีละไม่เกิน 200 ล้านบาท โดยจะได้รับอัตราเบี้ยประกันต่ำพิเศษ การอนุมัติที่รวดเร็ว พร้อมโบนัสให้คืนกรณีที่ไม่มีการเคลม เพื่อส่งเสริมให้มีการขยายการส่งออก 
ประกันการส่งออกเป็นเครื่องมือป้องกันความเสี่ยงจากการไม่ได้รับชำระเงินค่าสินค้าจากผู้ซื้อในต่างประเทศ โดยให้ความคุ้มครองความเสี่ยงทั้งทางการค้าและการเมือง ทั้งกรณีผู้ซื้อล้มละลาย ไม่ชำระเงินสินค้า และไม่รับมอบสินค้า ส่วนทางการเมือง ได้แก่ การควบคุมการโอนเงิน การห้ามนำเข้าสินค้า และสงคราม จลาจล ปฏิวัติ รัฐประหาร อัตราความคุ้มครองสูงสุดถึง 90% ของความเสียหายที่เกิดขึ้น
นายคนิสร์ กล่าวว่า ด้านการแข็งค่าของเงินบาทที่เป็นปัญหาอยู่ในปัจจุบัน ลูกค้าสามารถปิดความเสี่ยงได้ด้วยสัญญาซื้อขายเงินตราต่างประเทศล่วงหน้า 
“แนวโน้มเศรษฐกิจไทยปีนี้ จะขยายตัวในเกณฑ์ดีจากอุปสงค์ภายในประเทศ โดยเฉพาะการลงทุนทั้งจากภาครัฐและภาคเอกชนที่ยังขยายตัวในระดับสูง” นายคนิสร์ กล่าว